Mėnulis
Balkšvas mėnulis į mano bakūžę
Spindulį baltą įliejo;
Pažvelgė čia, kame įstabios kanklės
Sielvarte mestos gulėjo.

Kanklės! Dar vakar jos kaitino širdį,
Dainiaus bučiavo krūtinę,
Žarstė akordus puikius, slėpiningus,
Audė dainelę auksinę.

Kanklės! Tai jos bangose įkvėpimo
Mane į palaimą vadino,
Tolin sapnų ir svajonių auksinių,
Prieglobstin margo gėlyno.

Balkšvas mėnulis į mano bakūžę
Spindulį baltą įliejo...
Kelk, dainininke! Kankles imk ant kelių:
Jau valanda tau atėjo!

Eilėraščiai